Wêreldfisio-dag fokus op chroniese pyn - Gesondheid - Republikein
Saturday, April 04th, 22:39:33
Wêreldfisio-dag fokus op chroniese pyn
12 September 2019 | Gesondheid
Wêreldfisioterapiedag word jaarliks op 8 September gevier en is 'n geleentheid vir fisioterapeute van oraloor die wêreld om bewustheid van hul rol te skep om mense mobiel en onafhanklik te hou.
Die dag, wat ook in Namibië gevier is, is in 1996 deur die Wêreldkonfede­rasie afgekondig en herdenk die ­federasie se stigting in 1951.
Volgens 'n verklaring van die Nami­biese Vereniging vir Fisioterapeute (NSP) was die fokus vanjaar op fisio­terapeute se rol in die beheer van chroniese pyn en die verbetering van lewensgehalte. Chroniese pyn is 'n wêreld­gesondheidslas en word met ­servikale en borspyn, kanker, fibromialgie en osteoartritis verbind.
Volgens die verklaring het fisio­terapeute unieke vaardighede om ­spesifieke oefenprogramme voor te stel om chroniese pyn te verlig.
In die lig van vanjaar se vieringe het die NSP 'n slypskool vir plaaslike fisio­terapeute aangebied, wat ook deur verteenwoordigers van die aptekers- en mediese bedryf, en die biokinetika- en arbeidsterapieveld ingesluit het.
Die fokus was op die multidissiplinêre bestuur van chroniese pyn.
Die NSP het in aanloop op die slypskool 'n uitnodiging op sosiale media aan die publiek gerig om 'n foto of video te plaas van 'n aktiwiteit wat hulle geniet.
Die foto's en video's is op sosialemediaplatforms geplaas met spesifieke hutsmerke wat vir die betrokke dag geskep is, soos onder meer #worldptday, #namibiaptday en ­#namibiamovementday.